Droba, Juraj, poslanec NR SR (2015-02-04):
Vážená pani predsedajúca, ctení kolegovia, dovoľte, aby som podal pozmeňujúci návrh zákona k vládnemu návrhu zákona, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov a ktorým sa menia a dopĺňajú niektoré zákony. Jedná sa o parlamentnú tlač č. 1282. Dovoľte, aby som najprv prečítal zjednodušené, teda veľmi jednoduché znenie pozmeňovacieho návrhu a následne ho odôvodnil. V čl. I sa za doterajší bod 2 dopĺňa bod 3, ktorý znie: Bod 3. V § 10 ods. 2 znie: „Prezidentovi po skončení výkonu jeho funkcie patrí doživotne plat vo výške platu poslanca podľa § 2 ods. 1 a 2.“ Teraz odôvodnenie. Prezident je hlavou štátu, reprezentuje Slovenskú republiku navonok i dovnútra a svojím rozhodovaním zabezpečuje riadny chod ústavných orgánov. Je volený občanmi Slovenskej republiky v priamych voľbách, čím získava najväčší a nespochybniteľný mandát. Ako najvyšší predstaviteľ štátu má okrem iného nárok na primeraný plat za svoju prácu ustanovenú v tomto zákone, ale má nárok aj na primeraný plat, ktorý mu je ako reprezentantovi štátu, najvyššiemu reprezentantovi štátu vyplácaný doživotne. Prezident republiky neprestáva byť reprezentantom štátu ani po skončení výkonu svojej funkcie. Zo skúseností vieme, že prezident môže byť stále verejne činný. Mnohé príklady z minulosti ukázali, že niektorí prezidenti boli pre svoju krajinu užitočnejší až po skončení svojho prezidentského funkčného obdobia. Myslím si, že jedným z takých príkladov je určite Jimmy Carter. A aj keď sa pozrieme na napríklad, neviem, možno Václava Havla, Billa Clintona a podobných, tak to sú tiež prezidenti, ktorí minimálne rovnako prínosní boli pre svoje krajiny po skončení svojho funkčného obdobia. Zo skúseností vieme, že prezident môže byť verejne činný a aktivity môžu prispievať k spoločenskej zhode, k upokojovaniu konfliktov, niekedy aj k znižovaniu medzinárodného napätia alebo k šíreniu dobrého mena krajiny v zahraničí. Prezident je aj po skončení svojej funkcie protokolárne stále oslovovaný ako pán prezident a v rámci protokolu má aj naďalej svoje miesto. Za týmto účelom, teda hlavne za účelom reprezentácie štátu, nech si pod ňou predstavujeme čokoľvek, musí mať prezident nárok na primeraný doživotný plat. V tejto chvíli je naozaj nepodstatné, že či svoju úlohu bude alebo nebude vykonávať aktívne. Mimochodom, poznáme aj prípad, kedy už aktívnu reprezentáciu nedovoľuje zlý zdravotný stav, avšak ani vtedy by prezident nemal strácať na dôstojnosti, čo je s primeraným doživotným platom priamo spojené. Podľa dostupných zdrojov je doživotná renta prezidentov v okolitých štátoch všade vyššia, ako je tomu na Slovensku. Napríklad výška doživotnej renty pre bývalého prezidenta v Čechách je 2 064 euro, v Poľsku 4 979 euro a v Maďarsku dokonca 5 599 euro. Na Slovensku je to v súčasnosti necelých 996 euro. Mám tu aj pripravené porovnania s prezidentom napríklad Spojených štátov amerických, ale to je úplne nerelevantné, samozrejme, takže vás nebudem tými údajmi zaťažovať. Ak sa pozrieme na Českú republiku, tak delí nás teda, spája nás spoločná história, dokonca aj spoloční prezidenti. V Čechách máme dokonca osobitný zákon o zabezpečení prezidenta republiky po skončení funkcie. Podľa neho dostáva prezident doživotnú rentu, paušálne náhrady v rovnakej výške ako doživotnú rentu a sú splatné spolu naraz raz mesačne. Okrem toho má nárok na osobný automobil vo vlastníctve štátu s vodičom alebo bez neho. V každom prípade bol som motivovaný tým, aby som upozornil na to, že ak chceme budovať základy ústavného štátu, tak by sme si mali vážiť najvyšších predstaviteľov nášho štátu. Prezident je prvým a najvyšším predstaviteľom nášho štátu. Úplne osobná poznámka. Iste nikto z vás ma nebude považovať na základe mojich vyjadrení za žiadneho priateľa ani Rudolfa Schustera ani Ivana Gašparoviča, takže nerobím to, nerobím to preto, aby som im zvýšil dôchodok. Mňa osobne veľmi dojal prípad prezidenta Michala Kováča, ktorý bojuje s takou finančnou núdzou, že musel robiť zbierky a požičiavať si peniaze na lieky. A samozrejme, že žijeme v krajine, kde mnohí ľudia musia žiť možno z 500 euro mesačne, ale prezident je prezident. Jednoducho, ten prezident získal mandát, v zásade okrem toho prvého, v priamych voľbách. Každý z nich mal minimálne jeden milión hlasov. Má najvyšší mandát, aký si viete predstaviť a malo by s ním byť nakladané rovnako dôstojne. Nehovoriac o tom, že ak prezident chce byť aktívny, je často pozývaný na rôzne konferencie prednášať, zastupovať záujmy Slovenska. Mnohé z týchto aktivít je nútený si hradiť z vlastných peňazí. Takže predkladám niečo, čo na verejnosti možno veľmi populárne nebude, ale myslím si, že je to správne. Preto to predkladám a dúfam, že to získa vašu podporu. Ďakujem.